Mitul uuilului 


Linii de orientare în cultura românească 


Există la toate neamurile cuvinte revelatoare de 
atitudini constante în fața vieții și hotăritoare pentru 
directivele generale ale civilizației lor. Repetate cu 
persistență și monotonie de majoritatea inteligențelor 
unei națiuni, le întîlneșt: mai ales în discursurile celor 
chemați — sau celor cari se cred chemați, nu importă 
- să decidă de destinele culturii ei. Stăruința robustă 
a acestor cuvinte în vocabularul limbii şi poziția 
afectivă ce-o iau spiritele ginditoare în fața sensului 
ce ele închid revelează anumite nevoi sufleteşti, anu- 
mite obiceiuri esenţiale de gindire și de sentiment. 
Acestea, la rindul lor, fiind expresia semnificativă a 
unei întregi concepţii de viaţă. Există, altfel spus, cu- 
vinte cu destine glorioase. Atit de glorioase încît, im- 
punindu-se unei generaţii, sau mai multora, conți- 
nutul lor nu sărăcește prin folosire și obosire - cum 
ar fi în legea lucrurilor -, ci, dimpotrivă, sufere o 
crescindă inflație de valoare. Și neliniștitoare inflaţie 
de valoare. 

Astfel de vorbe sunt în limba noastră expresiile: 
om de realizări, talent organizator, om de acţiune, 
minte realistă, spirit pozitiv, şi — nu vă speriaţi! - om 
de stat. Şi alte citeva, rude apropiate ale acestora. 
Toate, noțiuni ce intră în clasa încăpătoare a categoriei 
numită acțiune, ea însăşi înghițită perfect de și mai 
incăpătorul uzi]. 

Și toate sunt cuvinte intrate cu vitalitate brutală în 
rindul vorbelor cu semnificaţie și rol de mit. Aseme- 
nea „kolossal“-ului nemţesc de pe vremea lui Wilhelm 
și de pe vremea lui Hitler, asemenea „clair“-ului și 
„precis“-ului francez de totdeauna și-al naivului și ridi: 
colului „cel mai mare din lume“ american, „acțiunea“ 
şi „utilul“ sunt cea mai economică expresie a unui mit 
care guvernează cu preponderență destinul culturii 
românești. Aceasta, de la începuturile europenizării 
noastre. Mai tiranic de la război încoace. Exclusiv și 
barbar, totdeauna, în Ardeal. 

Impus generaţiilor, cari au făcut România Mică de 
ieri şi România Mare de azi cu o înţelegere destul de 
clară a momentului istoric și a nevoilor lui urgente, 
de unii dintre conducătorii destinelor culturale ale 
țării, în Ardeal mitul urilului, împreună cu scara de 
valori pe care el o implică, a fost acceptat — înainte de 
război şi după - instinctiv, fără şovăire și spirit critic, 
ca o dogmă intangibilă, dictată poate de instinctul de 
conservare al rasei. 

Două generaţii de cultură - căci nu e vorba aici 
decit de rolul şi rostul categoriei utilului in domeniul 
riguros al culturii propriu-zise — au trăit inspirate din 
acest mit. Și din el și-au scos motive suficiente de acti- 
vitate și de entuziasm. 

Problema pe care am vrea s-o discutăm în cele ce 
urmează este dacă generația mea şi cele ce-i vor urma 
trebuie sau nu trebuie să venereze şi mai departe ca 
exclusiv diriguitor al destinelor civilizaţiei noastre de 
miine mitul utilului; al utilului imediat și al acţiunii 
directe? Ce atitudine ia generaţia tînără — aceea mai 
ales care n-a putut colabora la crearea României Mari 

- în faţa acestui mit? Îl acceptă ca pe un precept de 

sacrosanctă înţelepciune naţională, sau va căuta să-i 
slăbească domnia tiranică și exclusivă prin adoptarea 
unei alte scări de valon? 

De această atitudine va depinde coloratura, mai 
mult: însăși substanţa culturii românești de miine. 


Dar să privim lucrurile ceva mai de aproape. 

Ce vrem să spunem cind afirmăm că generaţiile 
cari au făcut România de ieri şi de azi au ascultat ca 
de o dogmă revelată, în mod exclusiv in Ardeal, și 
aproape exclusiv în România veche, de categoria de 
gindire exprimată prin cuvintele „acţiune“ și „util“? 
Ce sens are constatarea pe care o facem cînd susţinem 
că utilul a imprimat pecetea caracteristică tinerei 
noastre civilizații, și cînd afirmăm că generaţiile cari 
au creat-o au crezut cu tărie că găsesc în categoria 
utilului răspunsul cel mai mulțumitor la marea intre- 
bare: ce rost are viața noastră ca români, și viaţa ca 
atare? 

Credem că vom putea preciza sensul constatărilor 
noastre subliniind că la noi prin util se înţelege utilul 
imediat, utilul direct: o viață de român ciștigă un rost, 
e vrednică să fie trăită numai atunci cind este utilă 
imediat nevoilor colective ale momentului, ale zilei 
chiar. Și ea devine utilă imediat prin acțiune directă 
în — să zicem o vorbă răsuflată, căci repetată pînă la 
saturație - ogorul național. 

Acestei concepţii, explicabilă desigur și justificată, 
poate, de contingenţe istorice specific românești, i se 
datorește faptul curios și tulburător că, la noi, utilul 

direct, din domenii de activitate omenească unde-și 
are rostul de valoare determinantă (economie, politi- 
CĂ), a trecut, cu rol de categorie creatoare de ierarhie 
de valori, in domeniul pur cultural (știință, artă, filo- 
sofie, religie chiar), domeniu unde n-are ce căuta şi 
unde, departe de a deschide orizonturi largi inteli- 
genţei, încurcă şi întunecă lucrurile. Să reținem de 
altfel că faptul caracteristic de care vorbim îl găsim și 
la vecinii noștri imediați: la unguri, la cehi, la popoa- 
rele balcanice, neamuri cari au trăit în condiţii isto- 
rice asemănătoare cu cele ce-au prezidat la mersul 
istoriei noastre naționale. 

Darorită acestei extensiuni a utilului și inflaţiei 
nejustificate de valoare pe care acesta a suferit-o prin 
amintita extensiune, o anumită atmosferă spirituală 
a apăsat, și apasă Încă la noi, asupra conștiinței insului, 
descurajind și făcind să se vestejească orice intenție de 
creaţie în domenii a căror utilitate directă nu este în- 
trevăzută imediat. Mediul nostru cultural — să-i zicem, 
prin abuz, intelectual -, dar mai ales mediul arde- 
lenesc a înăbușit, și continuă să înăbușe, în germene, 
printr-o atitudine numită „bun simț“ și „simț de reali- 
tate“, exteriorizată cînd prin batjocură, cind prin ex- 
cludere brutală, orice preocupare de gindire - știin- 
țifică (ştiinţă pură, nu aplicată), artistică, ori filosofică 
- ce nu pare a avea legături directe sau indirecte cu 
preocupările sau cu nevoile presupuse ale zilei, spe- 
cific românești, respectiv specific ardelenești. 

In Ardeal, teroarea exclusiv și direct utilului a fost 
neasemănat mai mare decît în Vechiul Regat, pentru 
excelentul motiv că Ardealul a fost, și e, în domeniul 
care ne interesează aici, într-o fază de evoluţie infe- 
rioară treptei pe care s-a găsit și se găsește Vechiul 

Regat. Pentru a caracteriza starea de spirit de care 
vorbim, fac apel la memoria și experiența națională 
a cititorului, sau chiar la convingerea profundă a mul- 
tora din conaţionali: mei, și-i intreb dacă n-au con- 
statat la majoritatea conștiințelor românești, pină şi 
în mintea celor cu posibilităţi reale - sau numai cu 
veleităţi - de a da directive civilizaţiei noastre, în- 
clinări intelectuale, nu totdeauna formulate clar şi pre- 
cis, dar foarte inrădăcinate, și cari se concretizează în 
nedumerirea ce cuprinde mintea românului cind aude 
cuvintele „teorie pură“, „fire contemplativă“, „natură 
visătoare“, „ideolog“ și, Doamne păzeşte, cuvintul 
„[ilosofie“? Iar cînd sensul acestor noțiuni ia contururi 
precise cu ajutorul expresiilor: „știință pentru știință“, 
„teorie de dragul teoriei“, „artă pentru artă“, „efort 
contemplativ fără aspirații către rezultate concret și 
direct utile, sau naţional utile“, românul neaoș și cu 
bun simţ își surprinde în adincurile sufletului senti- 
mente de dispreţ și dezgust - cînd e „deștept“, sen- 
timente de revoltă sau de spaimă - cind e ceva mai 
puțin deștept... 

Scurt: nu există, in credinţa, clar manifestată sau 
ascunsă, a mediului nostru cult, animal mai straniu 
și mai vrednic de oprobriul public ca intelectualul 
pur, ca intelectualul îndrăgostit de idee de dragul ideii. 
(Nu imponă dacă acest intelectual de rasă se cheamă 
om de știință [neaplicată], artist, poet sau filosof). Şi, 
dacă noi ardelenii, la cari această atmosferă spirituală 
este atotstăpinitoare, am vrea să fim sinceri de tot, am 
da tocmai noi formula pregnantă şi cu destine glo- 
riOase care ar exprima lapidar echivalenţa intre no- 
țiunea „intelectualitate pură“ sau „intelectualitate 
gratuită“ şi conceptele „decadenţă“, „boală“, „perver- 

sitate“ sau altele și mai compromiţătoare. Această for- 
mulă ar avea marele merit să condenseze cu economie, 
intr-o singură propoziție, calitatea dominantă și de- 
terminantă a unei civilizaţii întregi. Sau, mai precis, 
a spiritului profund ce animează aspirațiile perma- 
nente ale acestei civilizaţii. 

Scara de valori imanentă mentalităţii de care e vor- 
ba ar putea fi stabilită în modul următor: în frunte sau 
sus de tot, valoare supremă, valoare providențială, stă 
omul de stat sau chiar numai omul politic; ar urma 
„Organizatorul“ de toate felurile, în cap, fireşte, cu 
„organizatorii culturali“ (valoare descoperită de noi de 
la război încoace). Ar veni apoi economistul şi finan- 
ciarul, urmat de inginer și medic (oameni de ştiinţă 
aplicată cu rezultate palpabile și cit se poate de ime- 
diate). Sar acum citeva trepte pentru ca să pot întilni 
şi valori inferioare, ca: omul de știință neaplicată (do- 
meniu al științei cultivat de spirite „ma: puțin dotate“, 
lipsite de „talentul realizărilor“. Dotaţi in suprem grad 
nu sunt teoreticienii puri, adică aceia cari descoperă 
şi creează ceea ce va fi aplicat practic mai tirziu, ci mai 
înzestrați decit ei sunt cei ce aplică!). De cite ori nu 
mi s-a dat s-aud, la noi în Ardeal, pronunțată sen- 
tențios şi fără drept de apel judecata: greu e nu să in- 
ventezi teorii, ci să le aplici! Lucru mare e nu să gin- 
dești clar și lucid, ci să acționezi! Și, ca să nu uit nici 
treapta cea mai de jos a scării, aceea pe care se pot urca 
şi rațele: aici sunt contemplativii puri, „visătorii“, 
adică artiștii în sensul cel mai larg al cuvîntului. Cit 
pentru filosofie, ea nici nu are loc pe scară, fiind 
exclusă ca non-valoare. Aceasta, considerată ca plicti- 
sitoare incurcă-lume, și crezută ca cea mai îndepărtată 
de realitate, este privită de sus de tot. Cu milă și silă. 


101 


Personalități: cu meritat și mare rol cultural în istoria 
civilizației românești fac un merit din această silă și 
dispreţ. A nu avea preocupări de ordin filosofic, a nu 
vrea să înţelegi rostul filosofiei în ansamblul preo- 
cupărilor intelectuale ale unui neam, a nega chiar 
acest rost este echivalent cu a fi om deștept, cu a fi om 
cu mintea așezată la locul e:, om care știe ce vrea și 
nu-şi pierde vremea cu copilării. Pentru că, vedeţi 
Dvoastre, numai marile popoare de cultură din Oc- 
cident au vreme de risipit și cu astfel de lucruri ne- 
serioase... 

Să menționăm că toate categoriile inşirate mai sus 
intră în două mari clase: fruntea scării este clasa celor 
„activi“, a oamenilor realiști, utili; capul de jos al scării 
e ocupat de clasa mai puțin numeroasă - și şi de aceea 
poate crezută mai puțin importantă - a celor „numai“ 
intelectuali. 

Rețineţi, vă rog, concesia exprimată de acest „nu- 


“u 


mal . 
+ 


Categoria utilului direct şi imediat, transplantată 
din domeniul economicului - unde-și are rostul per- 
fect justificat - în împărăția culturii propriu-zise, şi-a 
imprimat apoi timbrul ei specific și Universităţii ro- 
mânești. Fapt ce-l constatăm de altfel şi la vecinii 
noştri amintiți mai sus. 

În tendinţele ei fundamentale și caracteristice, 
Universitatea noastră nu este marele laborator unde 
s-ar face în primul rind ştiinţă pentru știință, ci mai 
intii de toate e un mare institut de educaţie. Numai 
pe al doilea plan ea e și locul unde se elaborează știința 

teoretică. Ca atmosferă generală, Universitatea noas- 
tră, asemenea celei ungurești (ca să aduc un exemplu), 
înclină să fie inainte de toate o prelungire pe plan mai 
înalt a școalei secundare și primare, şi să satisfacă exi- 
gențele practice pe cari și acestea căutau, prin însuși 
rostul lor de altfel, să le satisfacă. 

Se întilnesc, evident, între studenţii noștri şi de 
aceia cari n-au venit la Universitate să găsească ex- 
clusiv cunoştinţe date de-a gata şi ocazie bogată să-şi 
exercite numai memoria. Dar numărul acestor exem- 
plare studenţeşti de lux este pînă azi destul de redus 
in proporție cu numărul enorm al celor ce obțin di- 
plome. Nu e deci mirare că aceste excepţii n-au reușit 
decit în măsură disparent de mică să contrabalanseze 
efectele spiritului general care domnește în Univer- 
sitatea noastră, și care face ca aceasta să ia mai mult 
aspect de şcoală de aplicaţie a științei decit de cetate 
unde se creează știință teoretică şi se cresc intelectualii 
de rasă pentru ziua de miine. 

Atmosfera spirituală creată de transplantarea uti- 
lului direct in domeniul pur intelectual explică apoi 
— in parte, căci au acţionat aici și cauze de ordin istoric, 
şi acestea au avut poate rol de prime cauze, cum vom 
incerca să arătăm mai jos - nu numai faptul că inteli- 
gența românească s-a indreptat în măsură excepţional 
de mare către studiul istoriei, și în special al istoriei 
naţionale, dar această atmosferă spirituală explică şi 
felul anumit cum s-a făcut pină bine de curind istorie 
la noi - și la vecinii noștri, de altfel. 

Și aici resortul ultim, vreau să zic: principal, al 
cercetărilor nu pare a fi fost cunoaşterea pură şi 
obiectivă a trecutului, ci în primul rînd credința în 
adevărul vechiului adagiu că istoria ar fi învăţătoarea 

vieții. Şi la noi, ca și la vecinii noștri, raționamentul 
tezist pare a fi primat față de raționamentul pur teo- 
retic, singurul cu adevărat științific. Indrumări în- 
țelepte în vederea acțiunii ce-o reclama prezentul și 
argumente pentru anumite teze de ordin practic, iată 
ce-au căutat intelectualii români în cunoaşterea tre- 
cutului, iată ce-au cerut ei înainte de toate istoricilor 
noștri. 

Motivele de satisfacție sentimentală pe cari le-au 
cerut ei uneori trecutului intră și ele în această ordine 
de exigențe neintelectuale. 

Iar aceste servicii practice cerute istoriei, și date de 
ea, ne-au obicinuit să credem cu tărie că istoria este 
cea mai reală dintre ştiinţe. Cea mai „obiectivă“ și mai 
„pozitivă“ dintre ştiinţe, cea mai problematică știință! 
Aceasta, pentru puternicul motiv că istona ne-a apă- 
rut drept cea mai utilă știință pentru nevoile noastre 
specifice! 

Tot atmosfera intelectuală pe care încercăm s-o de- 
scriem în prezentele pagini explică faptul - semnifi- 
cativ, pentru că frecvent la noi — că oameni angajaţi 
in tinereţe pe drumuri altele decit acelea ale cerce- 
tărilor istorice își părăsesc la un moment dat preo- 
cupănile iniţiale pentru preocupări mai mult sau mai 
puțin „istoriografice“. Această trecere o fac de obicei 
in momentul cînd, părăsiți de minunata și sfinta beție 
a tinereții, nu mai au forţa să meargă contra curentului 
dominant, și, instinctiv, sau perfect lucid, se adaptează 
exigenţelor generale ale mediului (acesta distruge orga- 
nismele neadaptate cînd nu sunt destul de tari să-l 
transforme ele pe el). „Adaptarea“, care costă mai 
puțin efort, este botezată apoi, ipocrit sau cu bună- 
credință, „bun simț“, sau și „simţ al realităților“ Istoria 

fiind considerată ca o disciplină ce are legătură mai 
directă cu realitatea (cu realitatea românească, bine- 
înțeles, căci alta nu... interesează!) decit alte discipline 
(fizica teoretică sau filosofia, d. ex.), un om cu simţul 
și interesul realităților şi cu dorința de a acționa mai 
eficace și direct asupra acestor realităţi va incepe să 
facă istorie... 

Categoria utilului direct - o categorie intre multe 
altele ale inteligenței omenești -, devenită categorie 
constitutivă de lege a spiritului nostru ardelenesc, mai 
explică şi faptul semnificativ pe care |-aș numi „super- 
stiția medicului“. În clasa cultivată ardelenească, bine- 
înțeles; nu e vorba de clasa țărănească, unde fenome- 
nul este natural, și se întilnește in clasele țărănești ale 
tuturor neamurilor. Faptul că medicina apare ca ști- 
ința cea mai direct utilă şi cu efecte practice imediate 
imprumută celor ce-o cultivă un prestigiu de care nu 
se bucură la noi nici o altă categorie de oameni de 
ştiinţă. E lucru ştiut că în societățile primitive me- 
dicul este mag dotat cu lumini supranaturale și ca 
atare poate fi foare util, ca şi extrem de primejdios. 
La noi, medicul a încetat să aibă prestigiu de mag, are 
prestigiu ceva mai mic, dar numai ceva mai mic. 

Sunt însă semne cari prevestesc inlocuirea „super- 
stiției medicului“ cu „supersuția inginerului“. Această 
nouă etapă a istoriei culturii noastre pare a fi tocmai la 
inceputurile ei. 

Este mai departe natural şi inteligibil ca un mediu 
intelectual astfel timbrat în însăși substanţa lui să con- 
damne și, pe cit posibil, să elimine ca sterile și inutile, 
căci fără aplicaţii directe la realitatea zilei trecătoare, 
Orice interes prea pronunțat pentru realități și pro- 
bleme ce par a fi în legătură prea indepărtată, sau in 

nici o legătură, cu problemele şi nevoile noastre locale. 
„X studiază instituţiile unei țări cu care n-avem nici 
o legătură, Y vrea să scrie o carte despre inzi, Z., 
proflesor] universitar, a întrebat pe-un student la 
examen despre constituţia Australiei și n-a pus nici o 
întrebare despre constituția României!! Dar de ce folos 
pot fi aceste străduinți și interese pentru luminarea și 
dezlegarea problemelor noastre?“ Iată judecăţi pe cari 
le întilneștu la fiecare pas și moment! 

Rămiînind pe același plan de gîndire, înțelegem și 
scuzăm fenomenul straniu care a fost discuția de pe 
vremuri în jurul întrebării: cine e poet mai mare, Emi- 
nescu sau Coșbuc? Cum s-a putut pune această pro- 
blemă de măsură între două valori incomensurabile? 
Päi Coșbuc a cîntat cătrința și satul românesc, pină 
cînd Eminescu n-a cîntat cătrința românească și a cîn- 
tat, întimplător, satul fără nici un epitet. 


+ 
* + 


În rezumat, constatările noastre pot fi concentrate 
in propozițiile: prin înclinațiile lui profunde, spiritul 
general ce animează eforturile noastre de cultură este 
analog spiritului din care s-au inspirat eforturile cul- 
turale ale popoarelor ce locuiesc teritoriile fostei mo- 
narhii habsburgice și Peninsula Balcanică. Acest spirit 
dă civilizaţiilor acestora coloratură pragmatistă. 

Am avut și continuăm să avem obiceiuri de ra- 
ționament și judecată pragmatistă. Suntem un fel de 
pragmatişti prin instinct, adică pragmatiști care se 
ignorează pe ei înșiși. Căci, să fim sinceri și să recu- 
noaștem că, în conștiința majorității zdrobitoare a 

conaţionalilor noștri cu bacalaureat, utilul tinde să se 
confunde cu adevărul, întocmai cum confuzia aceasta 
este făcută - principial aici - în celebra filosofie a 
americanului: James. 

Nu cred să fie cetitori care să nu fi întilnit în gura 
sau condeiul atîtor oameni ce-şi simt pe umeri povara 
de diriguitori ai culturi: româneşti faimosul argument 
în favoarea ortodoxiei: trebuie să fim recunoscători 
ortodoxiei, căci ea ne-a conservat individualitatea na- 
țională! In ochii intelectualului nostru, cu sau fără 
pretenții, dar mai ales în ochii celui cu pretenţii, orto- 
doxia nu este valoare spirituală venerabilă pentru c-ar 
fi expresia adevărului, singura expresie a adevărului, 
ci este valoare pentru noi, şi-n primul rind pentru că 
- aţi auzit — ne-a fost utilă. 

Adevărul, Domni: mei, este ceea ce ne servește sau 
ne-a servit. Să așezăm deci în fruntea ierarhiei de va- 
lori pe slujitorii adevărurilor utile. 

Ne putem întreba acum dacă acest mit al utilului 
- mit care ne-a fost util! — nu este oare expresia celui 
mai hotărit materialism etic? Întrebare pe care o pun 
cetitorului în treacăt, cadrele prezentului articol ne- 
permițindu-mi alte dezvoltări. 


II. 


Evident că atmosfera spirituală cu toate aspectele 
ei analizate în cele ce preced își are, ca orice fenomen, 
cauzele ce-o explică, și, explicind-o, o scuză. Aceste 
cauze pot fi, eventual, multe și nu de același fel. Eu 
voi reţine aici una de ordin și istoric și biologic-psi- 
hologic, şi alta de ordin pur istoric. Cea dintii e au- 
tohtonă, cea din urmă a acţionat de departe. 

Cea dintii e constituită de condiţiile istorice spe- 
ciale în can am trăit și crescut ca popor. Condiţii, cum 
ştim, extrem de vitrege. Nu ne-am putut injgheba un 
stat, care să fie expresia naturală și robustă a întregului 
trup al neamului, decit abia în zilele noastre. Am avut 
trup îmbucătățit și n-am avut răgaz, da, răgaz, să 
ne gindim secole de-a rindul la suflet, cum au putut 
face naţiunile din Occident. Libertatea de mișcare, 
trupească și sufletească, ne-a lipsit. 

Dar cultura adevărată, cultura valoare autonomă, 
urmărind scopuri proprii și liberate de nevoile in- 
stinctului şi-ale utilului biologic, e rodul răgazului 
şi-al libertății. Este lux, ieșit, ca orice lux, din prisos 
de energie vitală și sufletească. Sub biciul permanent 
al nevoilor dictate de instinctul de conservare al rasei, 
nu ne-a putut rămine energie de prisos. Și cind am în- 
ceput să achiziționăm valori spirituale, ne-am văzut 
nevoiţi să le căutăm cu grabă aplicări imediate și utile. 

Este lucru prea ştiut şi greu de contestat că rădă- 
cinile și imboldurile iniţiale ale culturii, ale oricărei 
culturi, vin din adincuri, din substratul biologic al 
fiinţei omenești. Într-o fază de dezvoltare rudimen- 
tară - a fost și cazul nostru - inteligenţa în special și 
cultura în general este în serviciul comandat al in- 
stinctului de conservare. Pe această treaptă de dez- 
voltare nu poate fi vorba de cunoaștere dezinteresată 
ȘI nici de artă autonomă. Individul învaţă pentru a-şi 
fi util sieși și colectivităţii, a cărei fracțiune nu prea 
personală este in epoca acestor inceputuri de cultură. 
Adevărul se confundă cu utilul. 

Problemele de existenţă și neexistenţă ce ni le-au 
pus pînă azi împrejurările istorice ne-au menţinut, în 
special aici în Ardeal, pe o treaptă de civilizaţie pe care 

spiritualul devine mijloc pentru scopul suprem aici: 
conservarea biologicului. Acesta își creează adevă- 
rurile lui specifice: pe acelea care-l ajută să persiste în 
fiinţă. 

mprejurări istorice, independente de voinţa și 
fiinţa noastră, au contribuit deci la constituirea fizio- 
nomiei specifice a civilizaţiei noastre, fizionomie schi- 
ţată sumar mai sus și concretizată în scara de valori 
de care a fost vorba. Fizionomie-rezultar, care, la rin- 
dul său, a întărit și mai mult jocul cauzelor istorice, 
creind obiceiuri intelectuale și sentimentale ce-ar 
putea eventual să nu mai aibă rost in noua etapă de 
dezvoltare în care ne angajăm. 

Cu alte cuvinte, datorită anumitor imprejurări 
istorice, dacă din punct de vedere social asistăm la o 
diferențiere progresivă de clase, din punctul de vedere 
al înclinațiilor intelectuale am rămas - cu excepții 
neînsemnate - țărani cu toții: judecăţile noastre de 
valoare se mișcă și acum pe planul pe care se mișcă 
mintea „sănătoasă“ a ţăranului de pretutindenea. Am 
zis „sănătoasă“, „sănătos“ fiind valoarea biologică prin 
excelenţă și utilul suprem. 


* 


» »* 


La întărirea efectului acestor cauze autohtone au 
colaborat, spuneam mai sus, și cauze îndepărtate. 
Acestea din urmă sunt imanente faptului, intimplător 
de altfel, că noi am „descoperit“ Europa şi am inaugu- 
rat merituosul efect de a-i asimila civilizaţia tocmai în 
momentul cînd Europa occidentală descoperise la 

A . ° c) = 
rindul e: o mare și poate fatală abstracție: pe homo 

veconomicus. Abstracție care, de-atunci, mit diriguitor 
al civilizației europene americanizante, a devenit, cum 
se știe, categorie de interpretare a evenimentelor isto- 
rice. Printr-o iluzie naturală şi proprie omului de 
totdeauna, o tendinţă tiranică a zilei fu proiectată în 
trecut și găsită pretutindenea ca factor determinant și 
explicativ al evenimentelor hotăritoare ale istoriei uni- 
versale. 

Știm foarte bine că principiul economic își scoate 
puterea de agent activ în mersul evenimentelor din 
cultul satisfacţiei personale, al satisfacţiei instinctului 
celui mai puțin controlat şi controlabil al naturii ome- 
neşti, din cultul dorinței de plăcere fizică în sensul cel 
mai larg al cuvîntului, din venerzfia utilului celui mai 
concret și mai exclusiv în acelaşi timp. Ideea omului 
economic, așa cum a fost ea elaborată în cursul seco- 
lului al XIX-lea, are drept corolar însoțitor ridicarea 
utilului direct la rangul de principiu determinant și 
explicativ al tuturor activităților omenești. De aici 
pasul spre declararea utilului ca supremă valoare și 
sens al vieţii s-a făcut natural și cu ușurință. 

Ceea ce ne interesează aici sunt numai acele ele- 
mente implicate în ideea de Porno oeconomicus cari au 
găsit, in chip natural și necesar, teren prielnic de in- 
fluență roditoare la noi. 

Unul din aceste elemente este mașinismul. Acesta 
să nu fie confundat cu exploatarea simplă a mașinii. 
Maşinismul este o intreagă concepție de viață, con- 
cepţie care presupune un fel anumit de a face uz de 
mașină, căci ceea ce importă nu e folosul pe care omul 
il trage din mașină, ci atitudinea afectivă ce-o ia faţă 
de mașină. Pornind de la gindul, lămurit sau obscur, 
că sensul vieţii trebuie căutat şi găsit în augmentarea 

nesfirşită a confortului fizic şi în multiplicarea cres- 
cîndă a trebuinţelor economice, mașinismul este 
concepția care crede că, economicul odată reglementat 
în chip perfect, fericirea omului e realizată, și rostul 
vieţii implinit. 

Această atitudine în fața vieţii a atras după sine o 
răsturnare a scării de valori religioase-filosofice - deci 
scară de valori eminamente spirituală - venerată de 
Europa pînă în secolul trecut. Răsturnare pe care aș 
vrea s-o caracterizez cum urmează: din scop ce éra, 
viața a devenit mijloc, iar mijloacele de trai au devenit 
scop. Omul a devenit sclavul mijloacelor de trai şi și-a 
pierdut viața propriu-zisă, pierzindu-și pînă și gustul 
de viaţă, putinţa de a-și trăi viața în profunzime. 

In civilizația europeană anterioară mașinismului 
au primat, timp de secole multe, valori de ordin pur 
spiritual: valori religioase, umaniste, artistice, filoso- 
fice. Gindiţi-vă la prestigiul pe care l-au avut, pînă și 
la curțile capetelor incoronate ale Europei de pe 
vremuri, un Descartes, un Leibniz, un Voltaire, un 
Diderot, un Goethe. Mașinismul, și filosofia implicată 
în el, tinde să aservească spiritul şi valorile autentice 
ale acestuia. Situaţia în care sunt puşi azi toți aceia ale 
căror interese și preocupări nu sunt În slujba utilului 
direct întărește destul de semnificativ această afir- 
mație. 

Și iată că întimplarea a făcut ca noi să ne indreptăm 
privirile spre Europa tocmai în momentul cînd carac- 
terul dominant al civilizației ei tinde să devie maşi- 
nismul. Astfel, faza în care se găsea cultura europeană 
descoperită de noi a venit şi vine să întărească efectul 
cauzelor locale. Căci era natural ca, dintre elementele 
constitutive ale acestei Europe capitaliste și mașiniste, 

să ne izbească imaginația mai tare armătura ei exte- 
rioară şi oarecum pălăgioasă, și să ne scape compo- 
nentele vechi şi mai ascunse ale spiritului european, 
componente înăbușite de carapacea exterioară, ce e 
drept, dar încă pline de sevă și vitalitate. Popor sărac 
în țară bogată, nu era inteligibil să visăm, după exem- 
plul dascălilor la școala cărora ne angajam, economie 
și iar economie? Utilul, pentru Europa o categorie a 
momentului istoric, categorie de alfel - fie spus în 
treacăt — nu eternă cu necesitate, a intrat în spiritul 
nostru de popor de ţărani cu valoare umflată, de cate- 
gorie inițială şi constitutivă a inteligenței omenești de 
totdeauna. 

In rezumat: o atmosferă spirituală general euro- 
peană și contimporană începuturilor civilizației noas- 
tre a venit să întărească obiceiuri de gindire și simţire 
implicate în natura treptei elementare de cultură pe 
care tocmai ne aflam. 


m. 


Dar, spre deosebire de noi - și deosebirea este ca- 
pitală —, in Occident mitul utilului imediat, împru- 
mutat de la homo oeconomicus, și epoca istorică ce-i 
corespunde, nu e decit o ultimă porţiune, şi încă 
relativ scurtă, dintr-o foarte lungă curbă de evoluție. 
În epoca de cimentare a fundamentului culturii sale, 
Occidentul şi-a adus materialul de construcție solidă 
de pe alte meleaguri decit cele unde mitul utilului 
direct domnește cu suveranitate necontestată. Spiritul 
in care s-a plămădit substanța primă a civilizaţiei oc- 
cidentale n-a fost cel din care a luat naștere mașinismul 
cu miturile și superstiţiile lui. Homo oeconomicus, 

această abstracţie care a ridicat dorul de satisfacţie 
materială la valoare de necesitate mondială, nu se 
născuse încă. Exemplarul uman ideal care exprima 
aspiraţiile profunde ale civilizaţiei europene a fost, 
inainte de bomo faber americanus, rînd pe rind, omul 
religios, cavalerul, umanistul, filosoful, omul de știin- 
ță dezinteresată. 

Toate acestea sunt expresii cari, pe planuri numai 
la aparență diverse, implică o unică și minunată afir- 
mație: primatul spiritualului. Primat ce, la rindul său, 
fixează cu forță o scară de valori ce se găsește la anti- 
pozii aceleia de care am vorbit atita pină acum. 

Venerarea, de secole multe, a altu: fel de þomno decît 
cel oeconomicus şi a idealurilor impuse de el a creat, 
în Occidentul luminat, o anumită tradiţie intelec- 
tuală. Ea s-a exteriorizat într-o atmosferă spirituală cu 
înclinații afective și de gindire ce tindea să elimine din 
domeniul creaţiei spirituale categoria utilului direct. 
In orice caz, o împingea pe al doilea și al treilea plan. 
Şi cu toată tirania ce-o exercită de un secol econo- 
micul, spre fericire, obiceiurile intelectuale și incli- 
națiile afective de cari vorbesc n-au dispărut nici azi. 
O experienţă personală de zece ani ne face să credem 
că nici nu vor dispărea, deşi teroarea mitului satis- 
facției materiale va mai dura. Ea nu va putea dura însă 
etern, căci prin ce decret al divinității a fost declarată 
această categorie a activității omenești ultimă, defi- 
nitivă și exclusivă? 

Tradiţia intelectuală de care e vorba are drept tră- 
sătură fundamentală un ce imponderabil, dar foarte 
real. Acest ce se face simțit intr-o atitudine de simpatie 
și incurajare pe care o ia inteligența occidentală față 
de „inutil“. Vreau să zic: față de ceea ce e dezinteresat, 

„gratuit“. Activităţile spirituale neaservite utilului 
sunt considerate ca valori omenești supreme. Aceasta, 
prin înclinație intrată în instinct. Teorie pentru teorie, 
adică ştiinţă pentru știință, artă pentru artă, adică artă 
neaservită unor scopuri streine de ea însăși, se face și 
azi multă în Occident, cum s-a făcut și acum trei și 
patru sute de ani. Și am credința — la care nu voi putea 
renunța niciodată — că atitudinea de simpatie și de 
incurajare a „inutilului“ a fost şi e principalul agent 
creator de cultură înaltă. A fost în Antichitatea elină 
și e în marea civilizație europeană, pe care nu homo 
OECONOMICUS a Creat-o. 


Aici voiam să ajung. La acest discurs în favoarea 
„inutilului“. Discurs care va risca eventual să apară, în 
ochii spiritelor „pozitive“ şi indrăgostite de energiile 
realizărilor imediate, incoerent şi fără rost. Paradoxal, 
poate. Dar nu importă! 

In cele ce urmează aș vrea să arăt, în schiță, două 
mari virtuţi ale „inuulului“. 

1. Răminind pe planul de judecată al economicu- 
lui, să arăt cum „gratuitul“ poate să devină cauză crea- 
toare a utilului. 

2. Să arăt, în al doilea rind, cum omul s-a descoperit 
pe sine ca ființă calitativ deosebită de celelalte vieţui- 
toare numai în momentul cînd a descoperit gratuitul, 
creiîndu-l; numai în momentul în care inteligența lui 
homo faber — animal mai tare ca celelalte animale, și 
atit, născut sub apăsarea tiranică a nevoilor biologice 
cari se supun umil utilului —, din servitoare a intere- 

selor animale ale speţei, devine slujitoarea propriilor 
ei nevoi, devine inteligență a lui Pomo sapiens. Altfel 
spus, aș dori, în al doilea rînd, să arăt că nu există 
condiţii suficiente de naștere și dezvoltare a unei 
culturi înalte producătoare de valori universale decit 
acolo unde este înțelegere simpatică pentru rostul și 
marea valoare a inutilului; decit în măsura în care 
există într-o țară oarecare gindire dezinteresată. 


|; 


Dacă deschidem istoria ştiinţelor și a filosofiei — 
istoria inteligenței, cu alte cuvinte - constatăm un fapt 
care, repetindu-se, ia valoare de lege ce se verifică în 
toate marile momente de evoluţie a culturii omenești. 

Iată faptul: ştiinţă reală n-a putut face omul decit 
in momentul cînd a ştiut să facă abstracție de la aplica- 
iile utile eventuale ale științei pe care voia s-o consti- 
tuie. O știință care nu știe să despartă aceste categorii 
e condamnată să rămină în stare de dezvoltare rudi- 
mentară. Condiţii superioare de dezvoltare nu sunt 
create decît atunci cînd, utilul imediat înlăturat, gin- 
direa e condusă de scopul dezinteresat de a cunoaşte 
pur şi simplu, cînd se face știință pentru știință. 

Astfel, știința orientală, nefiind în stare să se ridice 
deasupra preocupărilor utilitare şi grăbită să facă aplicații 
practice imediate, a rămas rudimentară și a fost depășită 
repede de știința elină care, în teză generală, n-a căutat 
decit indirect - și pe deasupra - secretele unei acțiuni 
posibile în speculația rațională dezinteresată. 

De asemenea, dacă știința Evului Mediu a rămas 
fragmentară şi elementară, faptul se datorește metodei 
greşite de cercetare. Dar această metodă își are cauza 

ultimă în caracterul interesat al științe: medievale. 
Interesat, în sensul că ea urmărea scopuri streine de 
ea însăși, aservită fiind dogmei. Știința modernă, reală, 
pozitivă s-a constituit în momentul cînd suflul libera- 
tor al Renașterii a sugerat ştiinţei obiective de cerce- 
tare dezinteresată. 

Tot astfel, se știe că biologia, în sensul larg al cuvîn- 
tului, nu și-a putut cîştiga caracter de ştiinţă adevărată 
decît în momentul cînd s-a diferențiat de medicină. 
Adică în momentul cînd a renunţat la rezultate imediat 
utile, la aplicații, supuniînd organismele vii investigației 
conduse de gindul dezinteresat al cunoașterii pure. 

Și cazul se va repeta în ce privește raporturile dintre 
sociologie și politică. 

Dar tocmai această uitare a aplicației utile a făcut 
apoi posibile progresele accelerate ale științelor apli- 
cate de care e vorba. Medicina ar fi rămas artă rudi- 
mentară și riscată fără concursul pe care i l-a dat și i-l 
dă biologia emancipată de sub tutela ei înăbușitoare. Și 
n-am avea azi tehnica orgolioasă pe care o avem dacă nu 
s-ar fi putut constitui matematica și fizica teoretică. Fără 
Maxwell n-ar exista Marconi. 

lată, deci, citeva exemple cari ne arată cum inutilul 
şi gratuitul devin utile negratuitului, utilului. 


3% 

Faptul este psihologicește explicabil: cu gindul la 
folosul eventual, inteligența cea mai lucidă se strim- 
tează. Reţine din realitatea ce-o supune cercetării nu- 
mai elementele cari servesc scopul util, celelalte îi 
scapă; și e natural să fie așa. Se prea poate însă că ceea 

ce i-a scăpat a fost elementul esenţial al porțiunii de 
realitate studiată. Și lucrurile se întîmplă de cele ma: 
multe ori tocmai așa. lar în momentul în care această 
inteligență utilitară vrea să schimbe realitatea ce crede 
c-o cunoaşte, se arată neputincioasă, pentru excelentul 
motiv că nu cunoaște realitatea. 

Nu există, deci, acţiune eficace în măsură mare 
decit acolo unde, mai inainte, inteligența cea mai dez- 
interesată a luminat cu razele ei puternice drumurile 
şi țintele. După cele dezvoltate pînă acum, putem 
spune fără să dăm eventual impresia că ne jucăm cu 
cuvintele: nu există util mare fără inutil premergător. 

lată de ce, cu tot mitul și cultul utilului național 
pe care-l întîlnim la noi, continuăm să fim niște ne- 
putincioşi. Și vom mai continua atita vreme cit nu 
vom înțelege că oameni de acțiune eficace de primul 
plan, oameni de realizări într-adevăr mari nu se nasc 
decit în mediile culturale cari fac posibilă nașterea 
intelectualilor „numai“ intelectuali. Nu există gene- 
raţii de acțiune reală - care nu e tot una cu acţiunea 
lui Iliuță al lui Caragiale - decit acolo unde au putut 
şi pot trăi generaţii de intelectual: puri. De acești 
„numai“ intelectuali, consideraţi, in mediile culturale 
nu prea evoluate, cu oarecare... condescendență. 

Dacă vom continua să credem, cu mintea „sănă- 
toasă“ a ţăranului de pretutindeni, că gindirea și valo- 
rile create de ea n-au valoare decit in măsura în care 
ele sunt trambulină de acțiune directă, dacă vom con- 
tinua să arătăm neînțelegere și dispreț pentru o gindire 
ce și-ar trăi viaţa proprie, independentă de nevoile 
practice (individuale sau naţionale), nu vom ajunge 
niciodată să facem să se nască acea atmosferă spirituală 
specifică care ar da putinţă și ocazie insului român să 

descopere satisfacțiile minunate ce le dă exercițiul gin- 
dirii dezinteresate. Cel mai îmbătător „joc“ dintre 
toate jocurile. 

Ci, conaționalii noștri, continuind să creadă că nu- 
mai „acțiunea“ te face să trăiești cu intensitate, vor 
continua, chiar și atunci cînd vor fi fost chemaţi să fie 
intelectuali de rasă, să părăsească ogorul în aparență 
sterp al inteligenței neaplicate și „neactive“, pentru 
acela al acțiunii cu aparenţe de activitate foarte directă 
care este: politica. Aceasta pare a fi una din cauzele 
psihologice ale politicianismului românesc. 

Cauza primă a lui trebuie însă căutată pe plan 
sociologic. Şi anume, în acea atmosferă generală creată 
de mitul utilului și al acțiunii, el însuși datorit cau- 
zelor istorice amintite mai sus. Atmosferă care plan- 
tează în fruntea ierarhiei de valori pe așa-numiții 
„oameni de realizări“. E natural, deci, ca mediul ro- 
mânesc astfel colorat să răsplătească — în toate sen- 
surile - mai îmbelșugat pe purtătorii valorii supreme 
a lui. Individul găsește astfel în „acțiunea“ politică 
ce-o întreprinde și motivele de satisfacție amintite 
adineaori, şi motive de incurajare venite de la mediu. 

Cu alte cuvinte, nu un anumit fel de a fi al insului 
român, nu indivizii sunt la noi creatorii politicianis- 
mului, ci acesta, expresie a mitului ce guvernează cu 
preponderență societatea românească — și exclusiv pe 
cea din Ardeal -, este cel ce creează indivizii politi- 
ciani. Aceasta explică de ce dorința de afirmare — sau 
să zicem: de parvenire - inerentă majorității oame- 
nilor de toate rasele, la noi, spre deosebire de mediul 
occidental, iși face loc în chip preponderent, prea pre- 
ponderent, pe plan politicianist. 

În al doilea rând, spuneam c-aș dori să arăt că nu 
există condiţii suficiente de dezvoltare a unei culturi 
creatoare de valori universale decit acolo unde „utilul“ 
este înlăturat din fruntea scării de valori și înlocuit cu 
„inutilul“. 

Să precizăm că nu ignorăm deloc faptul că inteli- 
genţa şi toate funcțiunile sufletești ale omului sunt de 
provenienţă biologică. Sunt instincte virale subțiate, 
ca să zicem așa. Sunt instrumente în serviciul uulului, 
cu alte cuvinte. Dar să nu se uite, pe de altă parte, nici 
faptul de experiență reală că inteligența şi alte funcți- 
uni sufleteşti, ca şi rezultatele activității lor, după ce 
au atins o treaptă relativ înaltă de evoluţie, incep oare- 
cum să trăiască pentru sine, creindu-și domenii de 
scopuri proprii. Din instrumente ce-au fost la ince- 
puturi, devin scopuri autonome. Luind naștere sub 
presiunea brutală a unor nevoi streine de el însuși, căci 
exterioare și, deci, prin însăși natura lor, fatale, spiritul 
se desprinde, la un moment dat al creșterii lui, de 
aceste cătuşe și-și cheltuiește o parte din forţa lui pen- 
tru scopuri create de el, gratuite. În momentul acesta 
se naște omul creator de cultură în sensul strict al 
cuvîntului. 

Eforturile cari tind către realizarea acestor scopuri 
- ce nu sunt deloc fatale, căci omul ar fi putut foarte 
bine să continue să trăiască ca membru al regimului 
zoologic, fără să fi inventat aceste tulburătoare obiec- 
tive ale voinţii lui de creație — şi rezultatele progresive 
atinse constituiesc ceea ce se cheamă cultură adevă- 
rată. 

În această concepție a noastră, cultura nu e deci o 
prelungire a biologicului. 

Fără îndoială că ceea ce face din om animalul cel 
mai tare este supleța cu care știe să se adapteze la cele 
mai complexe și mai nefavorabile condiții de viaţă. 
Privită din acest punct de vedere, inteligența noastră 
nu e decit o prelungire și o afirmare a biologicului. 
Dar această supleță a inteligenții sale nu-l diferenţiază 
pe om de animal decit cantitativ. Ceea ce-l diferențiază 
calitativ este darul blestemat pe care-l are uneori de a 
gindi și plăsmui în chip gratuit. Fără silă exterioară, fără 
a fi terorizat de porunca oarbă a nevoilor de conservare, 
ci impins de un imbold interior care se aseamănă întru- 
cîtva cu mobilul sufletesc care a creat jocul. 

Această construcţie ideologică sau plastică poate fi 
instinctivă. Dar nu aceasta ne interesează aici, ci crea- 
ţia ideologică și plastică perfect lucidă. Singura ab- 
solut liberă; singura, operă a lui Pomo sapiens. 

Scopurile acestea autonome şi „inutile“ pot fi reali- 
zate in forme cari se numesc: formă artistică, filosofică 
sau științifică. Acestea din urmă sunt condiţionate de 
cea dintii, de preexistența celei dintîi. Devin însă, la 
rindul lor, izvoare de sevă hrănitoare pentru cea dintii. 
Artă producătoare de valori universale n-a existat decit 
acolo unde a existat și gindire mare și... dezinteresată. 
Și viceversa. Artiştii mari sunt în felul lor și ginditori 
mari. $1 viceversa. 

Convingerea noastră profundă este că singure a- 
ceste creaţii dezinteresate dau vieţii omenești un rost 
și un sens. Prin ele singure omul este om. Astfel încît, 
inversind o scară de valori prea venerată, şi păstrind 
formele de stil folosite pînă acum, îndrăznesc să afirm: 
ceea ce importă înainte de toate este inutilul. Utilul 

nu are valoare şi sens decit în măsura în care servește 
inutilul. Utilul, în toare formele lui (acțiune politică, 
economică, Organizaţie — oricum s-ar numi ea), nu e 
într-adevăr util decit în măsura în care poate servi 
drept mijloc pentru crearea gratuitului. 

Să precizăm, însă. Am zis că ceea ce importă îna- 
inte de toate este inutilul. Prin aceasta e clar că nu ne 
gindim să preconizăm o abandonare complectă a uti- 
lului. Nu ne gindim deloc să afirmăm că acesta este 
non-valoare; cu atît mai puțin cu cit experiența pe care 
o face de treizeci de ani incoace întreaga planetă ne 
arată cit este de determinant utilul, atit de determi- 
nant de efecte incit poate omori viața spirituală. 

În general, deci, ne dăm perfect de bine seama că 
utilul nu poate fi neglijat. Ma: ales de noi, cari avem 
şi-n această privinţă atita de făcut. Ceea ce cerem este 
O schimbare de accent: să înțelegem că utilul, sub toate 
formele lui, e, cum ne arată analiza logică a însuși 
conceptului lui (util pentru ceva), mijloc, nu scop. Și, 
după credința noastră adincă, el e mijloc pentru cre- 
area unor valori de ordin spiritual. 

Tocmai această natură a lui, de a fi mijloc pentru 
valori superioare, face din el o valoare. Dar o valoare- 
condiţie, o valoare subordonată. 


A 


La lumina celor susținute aici nu va părea, cred, ab- 
surd să afirm că generaţia cu adevărat utilă culturii 
românești, generaţie real creatoare, va fi o generaţie de 
contemplativi puri: artiști, ginditori şi savanţi ne- 
tehnicieni, și nu o generaţie de „oameni de acțiune“. 

Aceasta, pentru că sunt convins că generaţia de „nu- 
mai“ intelectuali, fără să caute să acţioneze direct 
asupra destinelor noastre naţionale, le-ar servi în cel 
mai înalt grad. Am încercat să arăt mai susim inteli- 
gența neaservită scopurilor imediat practice, inteli- 
genţa dezinteresată, întărește forțele și eficacitatea in- 
teligenţei căutătoare de realizări practice. Căci nu e 
lucru intimplător faptul că popoarele cari sunt mai 
tari în domeniul utilului sunt totodată și popoarele cu 
speculație filosofică și științifică originală și mare. 

Pe plan spiritual, cuvintele lui Isus par a avea va- 
loare de lege eternă: Îngrijiți-vă mai întîi de cele sufle- 
tești, căci celelalte vi se vor adăuga vouă! 

De altfel, se știe că neamurile cari creează istoria, adică 
acelea ale căror realizări pe teren spiritual mînă mersul 
lumii mai departe, sunt cele cari au creat valori de cultură 
universale. Dar acestea nu se pot crea decit unde există 
libertate spirituală, unde spiritul se consideră pe sine 
drept scop și nu mijloc pentru utilul local sau alte feluri 
de util. Și noi, cind vom intra în istoria civilizaţiei uni- 
versale, vom intra - din perspectiva pe care ne-a plăcut 
s-o adoptăm aici - cu „Mioriţa“, cu Eminescu, c-un Lu- 
chian și nicidecum cu Mihai Viteazul sau cu Brătianu, 
oricit de mari ar fi meritele lor pentru noi. 

Şi-n această legătură, îmi vine in minte o compa- 
raţie pe care am putea-o face, sub specie aeterni, între 
doi oameni mari de tot și contimporani, între Napo- 
leon și Goethe. 

Și unul şi altul au fost cauze de fermentație mare 
în durata reală a epocii lor. Cu toate acestea, din 
„tulburarea“ istorică produsă de Napoleon ce-a ră- 
mas? Ce va rămine pozitiv, în citeva secole, din „orga- 
nizările“ și „dezorganizările“ enorme pe care le-a 

făcut? Nimic, sau aproape nimic: amintirea abstractă. 
Pînă cînd „tulburarea“ istorică produsă de Goethe va 
dăinui atita vreme cit va exista cultură pe această pla- 
netă! Opera lui va continua să fie izvor de trăire este- 
tică și de precept de supremă înțelepciune atita vreme 
cît inteligența omenească nu se va întuneca cu totul!... 

În concluzie: avem convingerea cea mai fermă că, 
atita timp cit activitatea spirituală gratuită va fi consi- 
derată de mediul românesc ca valoare de ordin secund 
sau chiar drept non-valoare, nu vom putea avea cultu- 
ră superioară, cultură creatoare de valori spirituale 
universale. Se impune deci ca generaţia românească 
care intră acum în viața românească să lupte pentru 
intronarea altei scări de valori în conștiința neamului 
nostru. Scară de valori care, departe de a elimina din 
întinderea ei utilul de toate genurile, ar proclama cu 
hotărire primatul spiritualului. 

Ce atitudine va lua această generaţie în faţa pro- 
blemei ce-o punem aici? Ar fi greu să facem prognos- 
ticuri sigure. Este neindoios însă că substanța și cali- 
tatea culturii noastre de miine și locul ce ea îl va ocupa 
în cultura europeană vor depinde de această atitudine. 


Închin aceste pagini de gînd românesc lui Bucur 


Tincu și lui Grigore Popa, foşti elevi ai subsemnatului 
în cele filosoficești. 

